10.		Podanie I (§ 19 ZoSK)
Martina Dančová, Ul. 17. novembra č. 34, 022 01 Čadca		Regionálny úrad verejného zdravotníctva
Palárikova ul. č. 1156, 022 01 Čadca
Čadca dňa 2. 6. 2023
Vec:	Návrh na vydanie rozhodnutia na uvedenie pracovných priestorov do prevádzky
Dňa 15. 4. 2022 som uzavrela so spoločnosťou UNIVEX, s.r.o. so sídlom Tulipánová ul. č. 34, Čadca zmluvu o nájme nebytových priestorov, ktoré sa nachádzajú na ul. M. R. Štefánika č. 20/30 v Čadci. V prenajatých nebytových priestoroch chcem vykonávať podnikateľskú činnosť, na ktorú mám živnostenské oprávnenie č. Žo – 2022/04426/2, vydané na Okresnom úrade v Čadci, odbore živnostenského podnikania zo dňa 26. 9. 2022. Uvedenie priestorov do prevádzky je podmienené rozhodnutím orgánu verejného zdravotníctva podľa § 10 ods. 4 písm. a) zákona č. 126/2006 Z. z. o verejnom zdravotníctve a o zmene a doplnení niektorých zákonov, preto Vás žiadam o vydanie rozhodnutia na uvedenie pracovných priestorov do prevádzky.
K návrhu oznamujem tieto údaje:
Obchodné meno:	Martina Dančová
Miesto podnikania:	Ul. M. R. Štefánika č. 20/30, 022 01 Čadca
IČO:	41928657
Osobné údaje:	Martina Dančová
Štátne občianstvo:	SR
Trvalé bydlisko:	Ul. 17. novembra č. 34, 022 01 Čadca
Činnosť, ktorá je predmetom návrhu:	predaj potravín
Zodpovedná osoba za prevádzkovanie:	Martina Dančová
K návrhu prikladám kolkovú známku v hodnote 50 € za vydanie rozhodnutia, podľa zákona č. 145/1995 Z. z. o správnych poplatkoch – položka 150 písm. f) sadzobníka správnych poplatkov a živnostenské oprávnenie zo dňa 26. 9. 2022.
Prílohy: 2
1.	Kolok v hodnote 50 €
2.	Živnostenské oprávnenie č. Žo-2022/04426/2 zo dňa 26. 9. 2022	Mária Dančová
Poznámka
Podaním sa v zmysle správneho poriadku rozumie prejav vôle adresovaný správnemu orgánu písomnou formou alebo ústne do zápisnice. Tiež je možné podanie urobiť elektronickými prostriedkami podpísané zaručeným elektronickým podpisom podľa osobitného zákona (č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách), ale aj telegraficky alebo telefaxom, pričom také podanie je potrebné písomne alebo ústne do zápisnice doplniť najneskôr do troch dní.
Podanie sa neposudzuje podľa jeho formálneho označenia, ale podľa jeho obsahu. Z podania musí byť zrejmé označenie správneho orgánu, ktorému je adresované, kto ho podáva, akej veci sa týka, čo sa navrhuje, označenie dôkazov, dátum podania a podpis. Osobitné právne predpisy môžu ustanoviť aj ďalšie podmienky. V § 19 ods. 3 zákona o správnom konaní je ustanovené, že ak podanie nemá predpísané náležitosti, správny orgán pomôže účastníkovi konania nedostatky odstrániť, prípadne ho vyzve, aby ich v určenej lehote odstránil a súčasne ho poučí, že ak nedostatky neodstráni, konanie zastaví. Správny orgán až do uplynutia lehoty určenej na odstránenie nedostatkov podania rozhodne o prerušení konania. Počas prerušenia konania, lehoty podľa správneho konania neplynú. Podanie účastník konania podáva na miestne a vecne príslušnom orgáne. Prijatie podania na správnom orgáne osobne správny orgán potvrdí (na kópii podania vyznačí označenie správneho orgánu, dátum prijatia, počet príloh, hodnotu kolkovej známky).